– Dét vil jeg ikke assosieres med, sier «Anders».

I forumene han deltar i, finnes det blant annet bilder av jenter under 18 år.

Belønningen han får er utløp for frustrasjonen han har mot samfunnet. Anonymous-maska er på mens han forteller om bildedelingen. Han er ikke med i Anonymous-gruppa, men ingen må få vite hvem han er, for det han holder på med er ulovlig.

Det er alt som skal til for at «Anders» kanskje kan skaffe seg intime bilder av jenter som han kan dele videre.

Det begynner med en match på sjekkeappen Tinder. Litt småprating og forhåpentligvis utveksling av Snapchat-navn.

Leo Ajkic møtte bildedeleren for å få vite mer om hvorfor noen gjør slikt. Foto: Skjermdump, NRK.

Det er ikke «bare porno»

Vi skal langt tilbake i tid. «Anders» får tilsendt en link av en kompis. Den fører ham til et forum på nett der noen har lagt ut lettkledde bilder av det han beskriver som en god venninne. Han tok kontakt med henne, og fikk fjernet bildet fra forumet relativt fort.

I følge «Anders» ønsker han å ha kontroll over bilder av folk han selv kjenner, slik at han kan få dem fjernet. Han har siden den gang besøkt forum hvor det ligger bilder av nakne eller lettkledde norske jenter, og etterhvert også bidratt med bilder han selv får tak i.

Da han begynte å besøke forum, ble han trigget av jentenes uvisshet. Plutselig så han ei jente han også hadde sett på bilder i forumene.

– Det var spennende å kunne møte noen på gata jeg hadde sett veldig intime bilder av, uten at de selv var klar over det, sier han.

Men det er ikke bare nakenheten som motiverer.

– Siden porno er så utrolig tilgjengelig og mer lovlig, tror jeg ikke det er det seksuelle i forumene som er hovedmotivasjonen for folk flest. Dessuten er modellene i porno mye penere enn de som ligger i forumene, sier «Anders» og ler.

Det er flere grunner til at han besøker forumsidene.

Han har rasjonalisert overfor seg selv at det hele er en reaksjon på urettferdighet i samfunnet rettet mot menn.

Han tenker for eksempel på kjønnskvoteringer i toppjobber.

– Men du ser ikke én kvinnelig søppeltømmer eller kloakkarbeider. Kvinner får også omsorgsrett for barn veldig mye oftere enn menn, utdyper han om opplevelsen av det urettferdige samfunnet.

Selv kjenner «Anders» på følelsen av at det kan være vanskelig å være mann i dagens samfunn.

– Det skal mindre til for en kvinne å få jobb, mener han.

– De kan gå bort til en eller annen bedrift, slenge litt med puppene og liksom få jobb.

– Men jeg må virkelig vise at jeg fortjener jobben, forteller «Anders».

75 prosent av topplederne i Norge i dag er menn. Synes du likevel samfunnet er urettferdig mot menn?

– En som tjener tre millioner i året er så langt ifra normalen at det ikke angår meg. Det folk flest lever i angår meg, og der har menn det veldig mye verre enn kvinner.

Menn får generelt mer betalt enn kvinner i dag. Mener du fortsatt det samme?

– Det er ulovlig for menn å tjene mer enn kvinner for samme arbeid. Så – ja. Jeg tenker fortsatt at menn har det verre enn kvinner.

Les også: Mobber du uten at du vet det?